### NN 88/2019 (18.9.2019.), Djelomično rješenje Agencije za zaštitu tržišnog natjecanja klasa: UP/I 034-03/18-02/012, urbroj: 580-11/41-19-108 od 13. svibnja 2019.

Agencija za zaštitu tržišnog natjecanja

1769

Agencija za zaštitu tržišnog natjecanja temeljem članka 30. stavka 2., članka 31. i članka 22. stavka 7. točke 1. Zakona o zaštiti tržišnog natjecanja (»Narodne novine«, br. 79/09 i 80/13; dalje: ZZTN) u smislu članka 100. stavka 1. Zakona o općem upravnom postupku (»Narodne novine«, br. 47/09; dalje: ZUP), u upravnoj stvari ocjene namjere provedbe koncentracije poduzetnika koja nastaje stjecanjem izravne kontrole poduzetnika Petrol d.o.o., sa sjedištem u Zagrebu, Oreškovićeva 6/h (dalje: Petrol), nad dijelom poslovanja poduzetnika Crodux Plin d.o.o. za trgovinu i usluge, sa sjedištem u Zagrebu, Savska Opatovina 36 (dalje: Crodux Plin), koji se odnosi na ukapljeni naftni plin i električnu energiju, na trajnoj osnovi i to stjecanjem dijela poslovanja poduzetnika Crodux Plin, temeljem odluke Vijeća za zaštitu tržišnog natjecanja (dalje: Vijeće) u sastavu: Mladen Cerovac, mag. iur, predsjednik Vijeća, Vesna Patrlj, dipl. iur., zamjenica predsjednika Vijeća, mr. sc. Ljljana Pavlic, dr. sc. Mirta Kapural, dipl. iur. i Denis Matić, dipl. iur., članovi Vijeća, na 14/2019. sjednici održanoj 13. svibnja 2019., u odnosu na stjecanje dijela poslovanja električnom energijom, donosi sljedeće

DJELOMIČNO RJEŠENJE

I. Ocjenjuje se dopuštenom namjera provedbe koncentracije u dijelu koji nastaje stjecanjem izravne kontrole na trajnoj osnovi poduzetnika Petrol nad dijelom poslovanja Crodux Plina vezanog uz električnu energiju temeljem članka 22. stavka 7. točke 1. ZZTN-a, u smislu članka 100. stavka 1. ZUP-a.

II. Postupak ocjene dopuštenosti predmetne koncentracije koji utvrđuje njezin učinak na ostalim utvrđenim mjerodavnim tržištima vezanim uz ukapljeni naftni plin je u tijeku i AZTN će po okončanju postupka donijeti meritornu odluku u smislu članka 22. stavka 7. ZZTN-a.

Obrazloženje

Agencija za zaštitu tržišnog natjecanja (dalje: AZTN) je temeljem odluke Vijeća na 10/2019. i 11/2019. sjednici održanoj 9. i 10. travnja 2019., zaključkom klase: UP/I 034-03/18-02/012, urbroja: 580-11/41-2019-078, od 10. travnja 2019., pokrenula postupak ocjene dopuštenosti koncentracije poduzetnika Petrol i dijela poslovanja poduzetnika Crodux Plin koji se odnosi na ukapljeni naftni plin i električnu energiju, smislu članka 22. stavka 3. ZZTN-a, u svezi s člankom 39. ZZTN-a.

Pod točkom II. izreke navedenog zaključka o pokretanju postupka ocjene dopuštenosti koncentracije, AZTN utvrdio kako će djelomičnim rješenjem, u smislu članka 100. stavka 1. ZUP-a, odlučiti o dopuštenosti predmetne namjere provedbe koncentracije u dijelu koji se odnosi na električnu energiju.

Slijedom navedenog, vezano uz dio poslovanja sudionika koncentracije koji se odnosi na električnu energiju, AZTN je ocijenio da će predmetna koncentracija imati učinke prvenstveno na sljedećim tržištima:

u proizvodnom smislu:

– tržište opskrbe električnom energijom,

– tržište trgovine električnom energijom.

Mjerodavno tržište u zemljopisnom smislu za utvrđena mjerodavna tržišta u proizvodnom smislu je:

– teritorij Republike Hrvatske.

Prema podacima iz prijave koncentracije od 19. studenoga 2018. i dopune prijave koncentracije od 6. ožujka 2019. proizlazi kako Petrol obavlja djelatnost trgovine električnom energijom, dok Crodux Plin obavlja djelatnosti trgovine i opskrbe električnom energijom.

I Petrol i Crodux Plin raspolažu dozvolom HERA-e isključivo za obavljanje djelatnosti opskrbe električnom energijom. Međutim, podnositelj prijave je obrazložio kako se na osnovu dozvole za opskrbu električnom energijom može obavljati i trgovina električnom energijom, s obzirom da se radi o istim djelatnostima samo uz razliku da djelatnost opskrbe električnom energijom obuhvaća i prodaju električne energije krajnjim kupcima, odnosno djelatnost opskrbe električnom energijom je šira djelatnost koja ujedno i uključuje trgovinu električnom energijom odnosno kupnju i prodaju električne energije.

Sukladno Zakonu o tržištu električne energije (»Narodne novine«, br. 22/13, 95/15, 102/15 i 68/18) opskrba električnom energijom je elektroenergetska djelatnost neovisna o elektroenergetskoj djelatnosti prijenosa i distribucije električne energije, a odnosi se na kupnju električne energije i prodaju električne energije, uključujući preprodaju električne energije krajnjim kupcima.

Trgovina električnom energijom je elektroenergetska djelatnost neovisna o elektroenergetskoj djelatnosti prijenosa i distribucije električne energije, a odnosi se na kupnju električne energije i prodaju, uključujući preprodaju, električne energije kupcima na veleprodajnom tržištu, isključujući prodaju električne energije krajnjim kupcima.

Petrol obavlja djelatnost trgovine električne energije pretežno u svrhu tranzita električne energije između susjednih zemalja, te većinu prihoda ostvaruje prema povezanim poduzetnicima, a sudjeluje i na hrvatskoj burzi električnom energijom CROPEX.

Crodux Plin djeluje primarno na tržištu opskrbe električnom energijom i to prema poslovnim kupcima, a u manjoj mjeri zbog prirode električne energije kao robe sudjeluje i u trgovini električnom energijom. Naime, djelatnost opskrbe električnom energijom zbog prirode opskrbe električnom energijom na strani izravnanja vlastitih odstupanja uključuje poslove trgovine električnom energijom.

Podnositelj prijave procjenjuje kako u 2017. godini, promatrano količinski na tržištu trgovine električnom energijom, Petrol ostvaruje tržišni udjel od [0-5]%, te Crodux Plin udjel od [0-5]%, te kako na tržištu opskrbe električnom energijom Crodux Plin ostvaruje udjel od [0-5]%.

Na oba tržišta najznačajniji konkurent sudionicima koncentracije je HEP grupa, te osim toga, prema javno dostupnim podacima HERA-e za djelatnost trgovine električnom energijom izdane su 33 dozvole, dok je za djelatnost opskrbe električnom energijom izdano 16 dozvola.

U odnosu na dio poslovanja Crodux Plina koji Petrol stječe predmetnom koncentracijom, a koji se odnosi na električnu energiju, AZTN je utvrdio da će se Petrol provedbom predmetne koncentracije vertikalno integrirati u odnosu na poslovanje električnom energijom u Republici Hrvatskoj i to ulaskom na tržište opskrbe električnom energijom u Republici Hrvatskoj, pri čemu ne proizlazi da je u dijelu predmetne transakcije koji se odnosi na stjecanje dijela poslovanja električnom energijom Crodux Plina, zbog visine tržišnih udjela koje sudionici koncentracije ostvaruju, koji su neznatni u odnosu na ukupno tržište električnom energijom, riječ o koncentraciji koja bi mogla imati značajan učinak na tržišno natjecanje.

Člankom 100. stavkom 1. ZUP-a je propisano da kad se u upravnoj stvari rješava o više pitanja, a samo se nekima od njih može riješiti na temelju utvrđenog činjeničnog stanja, može se donijeti rješenje samo o tim pitanjima (djelomično rješenje).

Slijedom navedenog, Vijeće je na temelju članaka 30. stavka 2., 31. ZZTN-a i članka 22. stavka 7. ZZTN-a, te primjenom članka 100. stavka 1. ZUP-a, na 14/2019. sjednici, održanoj 13. svibnja 2019., razmatralo navedeni dio transakcije i donijelo odluku o tome da u odnosu na djelatnost električnom energijom sudionika koncentracije, s obzirom na utvrđenu strukturu tog mjerodavnog tržišta s obzirom na postojeće i potencijalne konkurente, neznatni postkoncentracijski tržišni udjel sudionika koncentracije u odnosu na ukupno tržište električnom energijom, očekivanih učinaka koncentracije u smislu koristi za potrošače i drugih raspoloživih podataka i saznanja, u odnosu na navedeni dio poslovanja sudionika koncentracije, nije riječ o zabranjenoj koncentraciji u smislu odredbe članka 16. ZZTN-a.

Stoga je, temeljem odluke Vijeća, AZTN odlučio kao u točki I. izreke ovog rješenja.

Postupak ocjene dopuštenosti predmetne koncentracije koji utvrđuje njezin učinak na ostalim utvrđenim mjerodavnim tržištima vezanim uz ukapljeni naftni plin je u tijeku.

AZTN će po okončanju postupka ocjene dopuštenosti predmetne koncentracije koji utvrđuje njezin učinak na ostalim utvrđenim mjerodavnim tržištima vezanim uz ukapljeni naftni plin donijeti meritornu odluku sukladno članku 22. stavku 7. ZZTN-a, u propisanom roku iz članka 57. stavaka 2. i 6. ZZTN-a.

Stoga je, temeljem odluke Vijeća, AZTN odlučio kao u točki II. izreke ovog rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali nezadovoljna stranka može pokrenuti upravni spor pred Visokim upravnim sudom Republike Hrvatske u roku od 30 (trideset) dana, računajući od dana dostave ovoga rješenja.

Napomena:

Sukladno članku 53. ZZTN-a, podaci koji predstavljaju poslovnu tajnu izuzeti su od objavljivanja te su u tekstu navedeni podaci označeni u rasponima i sa [...].

Klasa: UP/I 034-03/18-02/012

Urbroj: 580-11/41-19-108

Zagreb, 13. svibnja 2019.

Predsjednik Vijeća
 za zaštitu tržišnog natjecanja
 Mladen Cerovac, mag. iur., v. r.